Leeus: Meer byt as brul?Kyle Sinckler op die oorlogpad in een van die toerwedstryde. Foto: Phill Magakoe/AFP. Die humeurpot het gedreig om in die tweede toets tussen die Springbokke en die Britse en Ierse Leeus oor te kook en Ben O’Keeffe het met tye sy hande vol gehad om die spelers se aggressie in toom te hou. Nou het Wêreldrugby bevestig dat Kyle Sinckler, een van die Leeus se stutte, môre voor ’n tugkomitee weens beweerde vuilspel sal verskyn. Die 28-jarige Engelsman, wat die skaal op 122 kg laat kreun, het glo in die 64ste minuut van die wedstryd die Bokke se Franco Mostert gebyt. The alleged Kyle Sinckler bite occurred in a ruck in the 64th minute. Franco Mostert is seen getting up from the ruck and checking his forearm. pic.twitter.com/49nOZ7h2lk — Murray Kinsella (@Murray_Kinsella) August 1, 2021 Volgens die internasionale rugbybeheerliggaam sal Sinckler voor ’n tugkomitee van Adam Casselden (voorsitter), David Croft en John Langford verskyn. Indien hy skuldig bevind word, kan hy deur ’n skorsing van 12 weke in die gesig gestaar word. Vroeër het Stuart Hogg (heelagter) ontken dat hy vir Willie le Roux in dieselfde toets gebyt het. “Na aanleiding van die bespiegeling op sosiale media, wil ek enige vuilspel ten sterkste ontken. Ek sal nooit ’n teenstander byt nie en die ongegronde beskuldiging ontstel my. Ek was nog altyd trots op die manier waarop ek rugby speel,” het Hogg gesê. Dan het baie ondersteuners ook verwag dat Maro Itoje in die sop sal wees omdat hy op Damian de Allende se nek gekniel het, terwyl Nigel Owens meen dat Cheslin Kolbe se luggeveg met Conor Murray eintlik ’n rooi kaart regverdig het. Daar sal egter net verdere stappe teen Sinckler gedoen word. Not a great look from Maro Itoje is it #LionsRugby pic.twitter.com/6rdhCAncjr — Andy Goode (@AndyGoode10) July 31, 2021